## Rješenje Ustavnog suda Republike Hrvatske broj: U-IIIVs-1565/2009 od 27. svibnja 2009.

### NN 85/2009 (17.7.2009.), Rješenje Ustavnog suda Republike Hrvatske broj: U-IIIVs-1565/2009 od 27. svibnja 2009.

85 17.07.2009 Rješenje Ustavnog suda Republike Hrvatske broj:
U-IIIVs-1565/2009 od 27. svibnja 2009.

USTAVNI SUD REPUBLIKE HRVATSKE

2114

Ustavni sud Republike Hrvatske, u Vijeću za rješavanje postupovnih pretpostavki za odlučivanje o ustavnim tužbama, u sastavu sudac Ivan Matija, predsjednik Vijeća, te sutkinje Snježana Bagić i Nevenka Šernhorst, članice Vijeća, u postupku kojeg je ustavnom tužbom pokrenuo A. K. iz Š. (trenutno u Kaznionici P.), kojeg zastupa L. M., odvjetnik u O., na sjednici održanoj 27. svibnja 2009., jednoglasno je donio

RJEŠENJE

I. Ustavna tužba se odbacuje.

II. Ovo rješenje objavit će se u »Narodnim novinama«.

Obrazloženje

1. Podnositelj je podnio ustavnu tužbu protiv rješenja Vrhovnog suda Republike Hrvatske broj: Kzp-8/09-7 od 4. ožujka 2009., kojim je odbačen, kao nedopušten, njegov zahtjev za zaštitu prava na suđenje u razumnom roku u postupku koji se vodi pred Županijskim sudom u Vukovaru pod brojem: Kv-164/08 (K-18/01), povodom njegovog zahtjeva za obnovu kaznenog postupka.

Ustavni sud nije nadležan za odlučivanje.

2. U članku 62. stavku 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) propisano je:

(1) Svatko može podnijeti Ustavnom sudu ustavnu tužbu ako smatra da mu je pojedinačnim aktom tijela državne vlasti, tijela jedinice lokalne i područne (regionalne) samouprave ili pravne osobe s javnim ovlastima, kojim je odlučeno o njegovim pravima i obvezama ili o sumnji ili optužbi zbog kažnjivog djela, povrijeđeno ljudsko pravo ili temeljna sloboda zajamčena Ustavom... (u daljnjem tekstu: ustavno pravo).

Sukladno navedenom, odluke nadležnih tijela donesene u postupcima pokrenutim prijedlogom za ponavljanje ili obnovu pravomoćno završenog sudskog postupka, odnosno prijedlogom za obnovu upravnog postupka, u pravilu se ne smatraju pojedinačnim aktima iz članka 62. stavka 1. Ustavnog zakona, protiv kojih je Ustavni sud nadležan pružati ustavnosudsku zaštitu, jer se u tim postupcima ne donosi odluka o pravima i obvezama stranaka u postupku, odnosno odluka o biti stvari.

Stoga se pojedinačnim aktima iz članka 62. stavka 1. Ustavnog zakona, protiv kojih je Ustavni sud nadležan pružati ustavnosudsku zaštitu, u pravilu imaju smatrati samo odluke donesene u prethodno provedenom, pravomoćno završenom postupku kojima je odlučeno o pravima ili obvezama stranaka, ali ne i odluke donesene u postupku u kojem se rješavalo o njegovoj obnovi.

3. Navedeno stajalište Ustavni sud je izrazio i podrobno obrazložio u svom rješenju broj: U-III-1165/2000 od 28. listopada 2002. godine, objavljenom u »Narodnim novinama«, službenom listu Republike Hrvatske, broj 126/2002.

Ustavni sud smatra da je navedeno stajalište primjenljivo i na predmete u kojima odlučuje o zaštiti ustavnog prava na suđenje u razumnom roku u predmetima povodom zahtjeva za obnovu postupka.

4. Slijedom navedenog, na temelju članka 72. u svezi s člankom 62. Ustavnog zakona, riješeno je kao u točki I. izreke.

5. Odluka o objavi rješenja temelji se na članku 29. Ustavnog zakona.

Broj: U-IIIVs-1565/2009

Zagreb, 27. svibnja 2009.

USTAVNI SUD REPUBLIKE HRVATSKE

Predsjednik Vijeća
dr. sc. Ivan Matija, v. r.

Rješenje, NN 85/2009-2114